BANPU บวก 4% รับราคาถ่านหินพุ่งนิวไฮรอบ 2 ปี เก็งฯ ผลงาน Q2 โตแกร่ง
BANPU บวก 4% รับราคาถ่านหินพุ่งนิวไฮรอบ 2 ปีครึ่ง แตะระดับ $105.10/MT พร้อมเก็งฯ ผลงานไตรมาส 2/64 โตแกร่ง รับราคาถ่านหิน-ก๊าซธรรมชาติขาขึ้น ผบห. คงเป้ายอดขายปีนี้เพิ่มแตะ 43 ล้านตัน
BANPU บวก 4% รับราคาถ่านหินพุ่งนิวไฮรอบ 2 ปีครึ่ง แตะระดับ $105.10/MT พร้อมเก็งฯ ผลงานไตรมาส 2/64 โตแกร่ง ผบห.คงเป้ายอดขายปีนี้เพิ่มแตะ 43 ล้านตัน
27 พ.ค. 2564

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ล่าสุด ณ เวลา 11.09 น. อยู่ที่ 12.60 บาท บวก 0.05 บาท หรือ 4.13% สูงสุดที่ 12.70 บาท ต่ำสุดที่ 12 บาท ด้วยมูลค่าซื้อขาย 1.51 พันล้านบาท

ทั้งนี้ ราคาหุ้น BANPU ปรับตัวขึ้น คาดว่านักลงทุนเข้าเก็งกำไร หลังราคาถ่านหินปรับตัวขึ้นทำจุดสูงสุดใหม่ในรอบกว่า 2 ปีครึ่ง ที่ระดับ $105.10/MT นับตั้งแต่ราคาอยู่ที่ระดับ $105.90/MT เมื่อช่วงเดือนพ.ย.2561 ขณะที่ค่าเฉลี่ยประมาณการณ์ของนักวิเคราะห์คาดราคาถ่านหินปี 2564 อยู่ที่ระดับ $97.57/MT
ขณะที่ก่อนหน้านี้ นางสมฤดี ชัยมงคล ประธานเจ้าหน้าที่บริหาร BANPU เปิดเผยว่า บริษัทฯ คาดผลการดำเนินงานในไตรมาส 2/64 จะเติบโตดีกว่าไตรมาส 1/64 จากปัจจุบันราคาตลาดของถ่านหินปรับตัวขึ้นมาที่ระดับ 101 เหรียญสหรัฐต่อตัน จากไตรมาสแรกอยู่ที่ 89.8 เหรียญสหรัฐต่อตัน ส่งผลดีต่อราคาขายปรับตัวเพิ่มขึ้นตามไปด้วย ซึ่ง BANPU ก็มีการเน้นจำหน่ายถ่านหินในราคาสปอตมากขึ้น โดยไตรมาส 1/64 ราคาถ่านหินของบริษัทขายอยู่ที่ระดับสูง 68 เหรียญสหรัฐต่อตัน  มีต้นทุนราคาถ่านหินเฉลี่ย 44 เหรียญสหรัฐต่อตัน
ทั้งนี้ราคาถ่านหินที่เพิ่มขึ้น มีปัจจัยมาจากจีนซึ่งเป็นผู้เล่นรายใหญ่ มีการกีดกันการนำเข้าถ่านหินจากออสเตรเลีย จึงผลต่อราคาถ่านหิน อีกทั้งผู้ใช้ถ่านหินรายใหญ่ในญี่ปุ่นปีนี้ไม่มีการซื้อขายระหว่างออสเตรเลีย ส่งผลให้คนต้องการใช้ถ่านหินต้องซื้อในตลาด Spot เพียงอย่างเดียว ทำให้ตลาดดังกล่าวซื้อขายคึกคักมากขึ้น รวมถึงผลของหน้าหนาวในสหรัฐฯ หนุนความต้องการใช้ถ่านหินเพิ่ม ซึ่งปัจจัยเหล่านี้หนุนให้ราคาปรับตัวเพิ่มสูงขึ้น โดยภาพรวมตลาดล่วงหน้าราคาถ่านหินถึงปลายปี 64 มีราคาเกินกว่าระดับ 90 เหรียญสหรัฐต่อตันแล้ว
นอกจากนี้ราคาก๊าซธรรมชาติ ปัจจุบันปรับตัวเพิ่มขึ้นเหนือระดับ 3 เหรียญสหรัฐต่อล้านบีทียู ก็น่าจะช่วยหนุนผลการดำเนินงานให้ปรับตัวเพิ่มขึ้นด้วย
ทั้งนี้บริษัทฯ ยังคงเป้าหมายยอดขายถ่านหินปีนี้ไว้ที่ 43 ล้านตัน จากปีก่อนอยู่ที่ระดับ 38.8 ล้านตัน เพื่อเพิ่มกำลังการผลิตอย่างต่อเนื่อง เพื่อให้ต้นทุนลดลง ซึ่งมีเป้าหมายลดต้นทุนทั้งในเหมืองถ่านหินออสเตรเลีย และอินโดนีเซีย โดยเฉลี่ยคาดจะสามารถลดต้นทุนลงได้มากกว่าปีก่อน ซึ่งส่วนหนึ่งเป็นผลมาจากการทำ Digital Transformation และการบริการต้นทุนให้ดีขึ้น
สำหรับธุรกิจ Banpu NEXT ยังมีผลขาดทุนจากการเริ่มลงทุนในธุรกิจสตาร์ทอัพ ซึ่งเป็นธรรมชาติของการเริ่มธุรกิจ แต่หลังจากนี้คาดว่าจะปรับตัวดีขึ้น และแพลตฟอร์มจะช่วยหนุนผลการดำเนินงานเป็นกำไรในระยะยาวได้ในอนาคต
ส่วนธุรกิจโรงไฟฟ้า ด้านธุรกิจติดตั้งโซลาร์ลอยน้ำในนิคมหลักชัยเมืองยาง กำลังการผลิต 16 เมกกะวัตต์ ปัจจุบันเริ่มก่อสร้างแล้ว คาดว่าจะจ่ายไฟฟ้าเชิงพาณิชย์ (COD) ได้ในไตรมาส 4/64 หรืออย่างช้าสุดไม่เกินไตรมาส 1/65